РЕПУБЛИКА СРБИЈА ЦЕНТРАЛНОАФРИЧКА РЕПУБЛИКА

Оквирни споразум о сарадњи

између

Владе Републике Србије

и

Владе Централноафричке Републике

Влада Републике Србије с једне стране;

и

Влада Централноафричке Републике с друге стране; у наставку „стране“

У жељи да учврсте пријатељске односе између земаља и њихових народа, да развију и оснаже сарадњу у областима привреде, трговине, инвестиција, образовања, науке, културе, информисања, туризма, омладине и спорта;

Имајући у виду интерес двеју земаља да консолидују односе сарадње у складу са законима на снази у обема земљама;

Влада Републике Србије и Влада Централноафричке Републике усагласиле су се о следећем:

ЧЛАН 1

Обе стране делају у циљу промоције економске, трговинске и инвестиционе сарадње на обострану корист њихових држављана и правних лица. Ова сарадња тиче се, на пример али не искључиво, следећег:

Сарадње у свим привредним областима, укључујући индустријске, нафтне, рударске, петрохемијске и пољопривредне пројекте, у области узгоја, туризма и здравства;

Промоције размене техничких знања и искустава неопходних за програме специјализоване сарадње.

ЧЛАН 2

Обе стране дају све од себе како би промовисале, увећале и диверзификовале трговинске односе у оквиру међународног трговачког система.

ЧЛАН 3

У складу са законима и регулативом на снази у обема земљама обе стране делају у циљу промовисања и олакшавања инвестиција у корист појединачних физичких и правних лица у свим областима. Обе стране охрабрују започињање пројеката инвестиција у складу са законима и регулативом у вези са инвестицијама у обема земљама.

Обе стране су сагласне у да закључе уговор у вези са подстицањем инвестиција у обема земљама.

ЧЛАН 4

Обе стране охрабрују посете својих званичника, делегација и економских, трговинских и техничких посета представника владиних институција, јавног или приватног сектора.

Обе стране охрабрују учешће својих држављана и привредних актера на трговинским сајмовима у организацији двеју земаља и стављају на располагање неопходне ресурсе у те сврхе.

ЧЛАН 5

Обе стране приступају следећем:

Промоцији сарадње у областима образовања, научног истраживања, науке и технологије путем размене знања у доменима заједничког интереса, размени информација у вези са научним и технолошким истраживањима, размени посета одговорних лица, истраживача, експерата и техничара, образовања истраживача и техничких асистената и учешћу на конференцијама и семинарима од обостраног значаја.

Промоцији сарадње у областима културе, спорта и омладине путем координације позиција у оквиру међународних инстанци, размени програма између институција, асоцијација, спортских и омладинских федерација, као и размени посета и искустава између лица задужених за послове из домена омладине и спорта.

Промоцији сарадње у областима аудиовизуелних медија и штампе, путем размене посета и искустава између јавних и приватних медијских институција у области програма и технике, размене аудиовизуелних и штампаних производа, као и учешћа на фестивалима с тим у вези.

Промоцији и развоју туризма између двеју земаља путем размене туристичких информација. Промоцији према сопственим грађанима индивидуалног и масовног туризма.

ЧЛАН 6

Обе стране су сагласне да не користе размењене информације сем у циљу постизања циљева које су дефинисале на основу накнадно закључених уговора. Ниједна страна не сме преносити међусобно размењене информације трећој страни без писане сагласности друге стране.

ЧЛАН 7

Уколико интерес обеју страна то захтева, специјализовани споразуми могу бити потписани у различитим областима од обостраног значаја.

ЧЛАН 8

У циљу осигуравања доброг спровођења одредби овог споразума, обе стране су сагласне да успоставе Мешовиту комисију за надгледање.

ЧЛАН 9

Уговор ступа на снагу почевши од последње нотификације дипломатским путем која потврђује да су спроведене законске или уставне процедуре које су на снази у обема земљама.

Закључује се на период од пет (5) година, и прећутно је обновљив на исти временски период, осим уколико једна страна другу не обавести о својој вољи да га раскине шест (6) месеци пре истека уговореног периода.

Отказивање споразума не утиче на програме, пројекте или споразуме закључене у складу са њим. Програми, пројекти или споразуми закључени у складу са споразумом настављају да се спроводе. Исто важи и за уговоре и преузете обавезе с тим у вези, који још увек нису истекли, или на права која произилазе из споразума, а која још увек нису регулисана одредбама споразума. То се такође односи на ликвидације позиција или износе текућих дуговања насталих пре истека споразума, биле оне у вези са Владама или физичким и правним лицима.

Сви спорови који би могли проистећи из тумачења или спровођења уговора биће регулисани путем преговора и консултација између двеју страна.

Овај уговор састављен је у Београду, дана 29. фебруара у два (2) оригинална примерка   
на српском и француском језику, при чему су оба текста важећа.

У Београду, дана 29. фебруара 2024. године

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

За Владу Републике Србије За Владу Централноафричке Републике

**ИВИЦА ДАЧИЋ** **Силви БАИПО ТЕМОН**

Први потпредседник Владе и Министарка спољних послова,

министар спољних послова франкофоније и дијаспоре